Diari Oficial de la Generalitat Valenciana


Sumari del DOGV 5449, del 13-02-2007 (2007/1438)

RESOLUCIÓ de 22 de desembre de 2006, de la Direcció General de Qualitat Ambiental, per la qual s'atorga a l'empresa cemex españa, sa, l'autorització ambiental integrada per a una fàbrica de ciment en el terme municipal de buñol.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5449

Data del DOGV
:   13-02-2007

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2007/1438


Data del document
:   22-11-2006

Organisme emissor
:   Conselleria de Territori i Habitatge

Tipus de document
:   Resolució

Anàlisi jurídica

 Descriptors 

:   * Buñol
    * empresa privada
    * edifici industrial
    * ciment

Vistos els documents que apareixen en l'expedient 66/04 IPPC, instruït a instàncies de l'empresa Cemex España, SA, a fi d'obtindre l'autorització ambiental integrada per a les instal·lacions existents de fabricació de ciment, així com per a les modificacions que s'han de realitzar en les línies de producció de clínquer gris i blanc, en el terme municipal de Buñol, s'emet la present resolució de conformitat amb els següents,
Antecedents de fet
Primer. Amb data 13 d'agost del 2004, el Sr. Javier Ignacio Vicent Catalán de Ocón en representació de l'empresa CEMEX ESPAÑA, SA, amb CIF H-63.752.749 i ubicada en l'autovia València- Madrid, quilòmetre 307 de Buñol, València, presenta en la Conselleria de Territori i Habitatge, la sol·licitud d'autorització ambiental integrada per a la fàbrica de ciment de Cemex España a Buñol, que es detalla en l'annex I.
A la sol·licitud s'acompanya còpia de la sol·licitud de l'informe de compatibilitat urbanística presentada en l'Ajuntament de Buñol amb data 25 de juny del 2004.
Segon. Una vegada admesa a tràmit la sol·licitud, la Conselleria remet la documentació a totes aquelles administracions públiques i òrgans de la Generalitat que han d'intervindre en la resolució de l'autorització ambiental integrada.
Tercer. Amb data 11 de novembre del 2004 l'empresa presenta l'informe de compatibilitat urbanística, emés per l'Ajuntament de Buñol amb data 9 de novembre del 2004.
Quart. Amb data 24 de novembre del 2004, la Conselleria de Territori i Habitatge requerix nova documentació, que es presenta amb data 16 de desembre del 2004.
Cinqué. L'expedient de referència s'ha sotmés a informació pública, durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de prevenció i control integrats de la contaminació, publicant anunci en el Diari Oficial de la Generalitat amb data 13 de gener del 2005 (DOGV núm. 4923).
Durant el qual han presentat al·legacions el regidor delegat de Govern, Interior i Urbanisme de l'Ajuntament de Buñol, l'Agrupació Escolar Mixta 9 d'octubre de Macastre, d'Esquerra Unida del País València de Buñol, com també particulars.
Quant al contingut de les al·legacions presentades, es considera que en relació amb les condicions de funcionament de l'activitat que puguen tindre conseqüències en el medi ambient, les mesures correctores indicades en la documentació aportada i les que es fixen en la present resolució, són suficients per a garantir una correcta protecció d'aquest.
Sisé. Amb data 17 de febrer del 2005, es requerix l'entrega de documentació complementària aclaridora, que presenta l'empresa el 4 de març del 2005.
Seté. Segons el que disposa l'article 18 de la Llei 16/2002, l'expedient es remet a l'Ajuntament de Buñol, amb data 25 de maig del 2005 a fi d'emetre un informe sobre els aspectes de la seua competència en el termini de 30 dies des de la seua recepció.
Així mateix, s'han incorporat a l'expedient els informes emesos per l'Àrea de Residus i el Servei de Protecció de l'Ambient Atmosfèric.
Huité. Segons el que disposa l'article 19 de la Llei 16/2002, amb data 26 d'agost del 2004, se sol·licita informe a la Confederació Hidrogràfica del Xúquer, el qual es rep amb data 5 d'octubre del 2006, en el qual s'emet un informe favorable respecte de la gestió de les aigües residuals, amb les prescripcions tècniques i els condicionats que figuren en aquesta resolució.
Nové. Amb data 7 de novembre del 2005 la Direcció General de Gestió del Medi Natural emet la declaració d'impacte ambiental, en la qual estima acceptable, només a l'efecte ambiental el Projecte de fàbrica de ciment, promogut per CEMEX ESPAÑA, SA que s'ha d'ubicar en carretera Madrid-València km 307, del terme municipal de Buñol, en els termes que establix el projecte, l'estudi d'impacte ambiental i la resta de documentació que apareix en l'expedient.
Deu. Amb dates 17 d'octubre i 21 de desembre del 2005, i 9 de gener, 28 d'abril i 23 de maig del 2006, l'empresa presenta documentació complementària aclaridora a requeriment d'aquesta Conselleria.
Onze. Amb data 31 d'octubre del 2006 es realitza el tràmit d'audiència a l'interessat.
Als anteriors fets s'apliquen els següents,
Fonaments de dret
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex 1 de la dita llei, estan subjectes a autorització ambiental integrada.
La instal·lació de referència està inclosa en l'epígraf 3.1 de l'annex 1 de la Llei 16/2002.
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març, del Consell de la Generalitat Valenciana.
Tercer. En la Comunitat Valenciana l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.
D'altra banda, de conformitat amb l'article 15 del Decret 137/2006, de 29 de setembre, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, correspon a la Direcció General de Qualitat Ambiental, exercir les competències en matèria de control integrat de la contaminació.
Vist tot el que antecedix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em conferix el Reglament orgànic i funcional de la Conselleria Territori i Habitatge, resolc:
Primer. Concedir a CEMEX ESPAÑA, SA, l'autorització ambiental integrada per a les instal·lacions existents de fabricació de ciment, com també per a les modificacions que s'han de realitzar en les línies de producció de clínquer gris i blanc, que s'han de dur a terme en la planta situada en el terme municipal de Buñol, referent al Projecte de sol·licitud d'autorització ambiental integrada de la fàbrica de ciment de Buñol de data juliol del 2004 i subscrit pel Sr. Pablo Benlloch Castelló, que queda inscrita en el Registre General d'Instal·lacions IPPC de la Comunitat Valenciana amb el número 049-06/AAI/CV, condicionada al compliment dels requisits següents:
1. Valors límit d'emissió
1.1. Emissions atmosfèriques
1.1.1. Emissions difuses
A fi d'evitar les emissions difuses provinents de les operacions d'emmagatzemament, manipulació i transport de matèries primeres pulverulentes, es duran a terme les mesures següents:
- Tancament total o parcial de les instal·lacions d'emmagatzemament de materials pulverulents.
- Instal·lació de pantalles o altres mitjans de protecció contra el vent de les instal·lacions d'emmagatzemament, manipulació i transport de materials.
- Instal·lacions fixes o mòbils de condicionament de recollides de material per mitjà de l'aplicació d'aigua o agents tensioactius.
- Tancament d'instal·lacions de transport i processament de materials.
- Aspirar i desempolsar instal·lacions d'emmagatzemament, transport, punts de transferència i de càrrega i descàrrega de materials pulverulents.
- Condicionament, pavimentació i neteja d'instal·lacions, de les vies de circulació i de les àrees d'estacionament de vehicles.
1.1.2. Emissions canalitzades
Emissions procedents del forn Dopol quan s'utilitzen residus com a combustibles alternatius:
CONTAMINANT VALOR LÍMIT
PARTÍCULES 30 mg/Nm³ / 50 mg/Nm³ (1)
SO2 230 mg/Nm³
NOX 800 mg/Nm³ / 1200 mg/Nm³ (2)
HCl 10 mg/Nm³
HF 1 mg/Nm³
COT 190 mg/Nm³
Dioxines i furans 0,1 mg/Nm³
Cd+Tl 0,05 mg/Nm³
Hg 0,05 mg/Nm³
Sb+As+Pb+Cr+Co+CuMn+Ni+V 0,5 mg/Nm³
CO 2.000 mg/Nm³
(1) Valor de partícules mentre es coincineren menys de 3 tones/hora, vàlid fins a l'1 de gener del 2008.
(2) Valor de NOx mentre es coincineren menys de 3 tones/hora, vàlid fins a l'1 de gener del 2008.
Emissions procedents dels forns de fabricació de clínquer gris i blanc quan no s'utilitzen combustibles alternatius:
CONTAMINANTS LÍMITS D'EMISSIÓ
PROCÉS SEC PROCÉS
SEMIHUMIT
Partícules 50 mg/Nm³ (1) 50 mg/Nm³ (1)
SO2 600 mg/Nm³ 2.400 mg/Nm³
NOx 1.200 mg/Nm³ 1.200 mg/Nm³
(1) S'admetrà una tolerància de 150 mg/Nm³ durant huit hores consecutives. Les instal·lacions de depuració no poden funcionar incorrectament més de 200 hores/any.
Els resultats de mesurament de concentracions de contaminants estaran referits a les següents condicions, per als gasos de combustió procedents del forn de ciment: temperatura 273 ºK, pressió 101,3 kPa, 10% d'oxigen i gas sec.
Emissions de partícules en la resta de focus de la instal·lació de fabricació de ciment:
FOCUS LÍMITS D'EMISSIÓ
Frigorífics de clínquer,
matxucadores, molins,
transportadores i ensacadores. 50 mg/Nm³
1.1.3. Emissions sonores
S'adoptaran les mesures necessàries en la instal·lació per a evitar que es transmeten a l'entorn nivells superiors als establits en la Llei 7/2002, de 3 de desembre, de la Generalitat Valenciana, de protecció contra la contaminació acústica.
En particular, els límits sonors establits en la Llei 7/2002, per a zones d'ús industrial són:
DIÜRN NOCTURN
70 dB(A) 60 dB(A)
1.2. Abocaments
1.2.1. Aigües residuals sanitàris
Es comprova en una inspecció realitzada per la Confederació Hidrogràfica del Xúquer amb data 13 de juliol del 2006, que l'empresa de ciment Cemex ubicada en el terme municipal de Buñol, disposa d'un col·lector que des de les seues instal·lacions conduïx les aigües residuals sanitàries i les de les dependències de la pedrera, fins a la xarxa de sanejament de la zona industrial de Las Ventas de Buñol.
1.2.2. Aigües pluvials
Amb anterioritat a l'1 d'abril del 2007 el titular de la present autorització ha de comunicar a la Confederació Hidrogràfica del Xúquer la finalització de les obres d'execució de les basses de pluvials conforme al Projecte de la xarxa de drenatge de les instal·lacions de la fàbrica de Cemex España a Buñol (València) de desembre del 2003 i subscrit pel Sr. Vicente Bertolín Peiró, per a executar la visita d'inspecció.
1.2.3. Aigües residuals industrials
Primer: de les instal·lacions de depuració considerades
S'autoritza l'empresa Cemex SA, fàbrica de ciment de Buñol i de la pedrera la Rabosera, perquè aboque les aigües residuals industrials procedents del procés de llavada de calcàries, en el terme municipal de Buñol (València), després del tractament depurador consistent en:
- Basses de decantació
Segon: de les característiques, límits qualitatius i quantitatius de l'abocament
2.1. Les característiques de l'abocament seran les següents:
Medi receptor: Infiltració al terreny.
Coordenades UTM: X: 691.434 Y: 4.367.925
Punt d'abocament: Antiga gravera situada en les proximitats de la rambla de El Gallo, a uns 700 m al nord de l'entrada a la fàbrica.
Terme municipal del punt d'abocament: Buñol
Província: València
Cabal mitjà d'aigües residuals: 198,41 m³/dia
Cabal màxim: 8,26 m³/h
Volum màxim anual: 50.000 m³
2.2. Ja que l'abocament es produïx indirectament a les aigües subterrànies i hi ha dos piezòmetres per a controlar la qualitat de l'aigua de l'aqüífer s'opta, no per establir valors límit d'emissió a l'abocament, sinó per fixar els objectius de qualitat de cada paràmetre contaminant en el medi receptor, que són els següents:
Paràmetres fisicoquímics Valor Unitats
pH 7,5 - 8,5
Conductivitat < 600 mS/cm
Temperatura < 25 ºC
Sòlids en suspensió < 25 mg/l
Matèries sedimentables < 0,5
Sòlids grossos Absents
DBO5 < 5 mg/l O2
DQO < 30 mg/l O2
Color < 3 Mg/l Pt/Co
Bor < 0,2 mg/l
Clorurs < 50 mg/l
Sulfats < 50 mg/l
Fòsfor total < 0,3 mg/l
Amoníac < 0,05 mg/l
Nitrogen nítric < 2 Mg N/l
Olis i greixos < 0,01 mg/l
Detergents aniònics < 0,05 mg/l
2.3. Queda terminantment prohibit l'abocament de substàncies que no figuren en la taula anterior, fonamentalment la presència de les substàncies incloses en es llistes I i II de l'annex III del Reial decret 606/2003, de 23 de maig, que modifica parcialment el Reial decret 849/1986, d'11 d'abril, pel qual s'aprova el Reglament del domini públic hidràulic.
2.4. Aquests objectius de qualitat s'establixen de forma provisional fins a l'1 d'abril del 2007, data en què ha d'estar instal·lat el filtre de premsa que permetrà la reutilització de les aigües del procés de llavada de la calcària, eliminant per tant l'abocament a l'aqüífer. Amb anterioritat a la data indicada s'ha de presentar en la Confederació Hidrogràfica del Xúquer la documentació que justifique la inexistència d'abocaments al domini públic hidràulic.
Tercer: establiment dels programes de reducció de la contaminació
Després d'analitzar la documentació aportada i les característiques qualitatives de l'abocament s'observa que les concentracions en el medi receptor del paràmetre olis i greixos, per les causes exposades pel titular de l'abocament en la documentació aportada en l'expedient, són superiors als objectius de qualitat imposats en la present autorització.
No obstant això, l'article 100.3 del Reial decret 1/2001 pel qual s'aprova el text refós de la Llei d'aigües, establix que "quan s'atorgue una autorització o es modifiquen les seues condicions poden establir-se terminis i programes de reducció de la contaminació per a la progressiva adequació de les característiques dels abocaments als límits que s'hi fixen".
D'acord amb les anàlisis de les mostres d'aigua preses en els piezòmetres, pareix que les mesures adoptades en el procés de llavada de la calcària estan reduint la concentració d'olis i greixos en l'aqüífer i com que, d'acord amb la documentació aportada pel titular, a principis de l'any 2007 s'instal·larà un filtre de premsa que permetrà la reutilització de les aigües de la llavada de la calcària, eliminant per tant l'abocament a l'aqüífer, es considera que ambdues mesures acomplixen el que establix l'article citat en el paràgraf anterior.
Quart: elements de control i periodicitat. Autocontrol
4.1. La inspecció i la vigilància de les obres i el control i la inspecció del tractament de les aigües residuals serà exercit per la Confederació Hidrogràfica del Xúquer. El titular de l'abocament, en tot moment, ha de presentar l'ajuda corresponent al personal autoritzat per aquest organisme per a la presa de dades i qualsevol classe de mostres que, en l'exercici de les seues funcions, s'estimen necessàries d'acord amb el que establixen les disposicions vigents.
4.2. El punt d'abocament disposarà de fàcil accessibilitat i estarà disposat de manera que, tant les inspeccions com les preses de mostres, es puguen efectuar en qualsevol moment, independentment de la presència o la disponibilitat del titular.
A fi de realitzar controls i prendre mostres, quan es considere convenient, de les aigües residuals tractades, es disposarà d'un mesurador de cabal en continu amb funció totalitzadora de volum d'abocament anual i arqueta de connexió.
4.3. La Confederació Hidrogràfica del Xúquer es reserva el dret a realitzar totes les anàlisis de control que considere oportunes. Les despeses inherents seran a càrrec d'aquesta quan les característiques de l'efluent residual complisquen les condicions de la present autorització i els costos a càrrec del beneficiari en cas contrari.
4.4. A l'efecte de comprovació del compliment dels objectius de qualitat, el titular està obligat a dur a terme un programa d'autocontrol de qualitat de l'abocament, en el qual s'incloga, almenys, la realització d'una anàlisi mensual en cada un dels piezòmetres durant el període indicat en l'epígraf segon. Les anàlisis han de ser realitzades per laboratori inscrit en el Registre Especial d'Entitats Col·laboradores de l'administració Hidràulica, d'acord amb l'Ordre MAM/985/2006, de 23 de març del 2006, seran a càrrec del beneficiari de la present autorització les despeses derivades de l'exercici d'aquest autocontrol de qualitat.
El termini màxim de presentació dels resultats en la Confederació Hidrogràfica del Xúquer serà d'un mes des de la presa de mostres.
Així mateix es realitzarà una declaració anual de les incidències de l'explotació del sistema de tractament i resultats obtinguts per a la millora de l'abocament, volum anual d'aquest i resum dels resultats analítics remesos. Aquesta declaració anual ha de presentar-se dins del primer trimestre de cada any, i estarà subscrita per tècnic competent i visada pel col·legi oficial corresponent.
Cinqué: de l'import del cànon d'abocament
S'aplicarà el que disposa l'art. 113 del Text refós de la Llei d'aigües (Reial decret legislatiu 1/2001, de 20 de juliol), els abocaments al domini públic hidràulic estaran gravats amb una taxa denominada cànon de control d'abocaments l'import del qual anual en euros, d'acord amb l'article 291 i següents del Reglament del domini públic hidràulic, és el resultat d'aplicar la fórmula següent:
Cànon de control d'abocaments = K2 \* K3 \* K4 \* Volum \* Preu bàsic
On,
K2 és un coeficient que depén de les característiques de l'abocament, en aquest cas és d'1,09 per ser un abocament industrial classe 2.
K3 és un coeficient que depén del grau de contaminació de l'abocament, és igual a 0,5 sempre que les anàlisis en els punts de control demostren que es complixen els valors límit d'emissió continguts en la present autorització, serà de 2,5 en cas contrari.
K4 és un coeficient que depén de la qualitat ambiental del medi receptor, en aquest cas és d'1,25 per ser un abocament en zona de categoria 1 (abocaments que poden afectar les aigües subterrànies).
Volum és el volum anual d'abocament autoritzat expressat en m³, en aquest cas és de 50.000 m³.
Preu bàsic és el preu per m³ d'abocament, en aquest cas és de 0,03249 Euros per ser un abocament d'aigua residual industrial.Per tant, l'import del cànon de control d'abocaments ascendix a mil vint-i-tres euros amb cinquanta-huit cèntims.
Sisé: de l'execució d'obres
La present autorització està condicionada a l'estricte compliment del termini d'execució i posada en marxa del filtre de premsa que tindrà com a data límit l'1 d'abril del 2007.
D'altra banda, totes les modificacions de detall que es pretenguen introduir i tendisquen a millorar el projecte, tant en el tractament de l'efluent residual, com en les obres i instal·lacions descrites en el projecte han de ser sotmeses a l'aprovació de la Confederació Hidrogràfica del Xúquer; amb aquest fi, han de remetre a aquest organisme, el certificat de la direcció de les obres en què es recull la data d'inici i la terminació d'aquestes, la posada en servei i les possibles modificacions efectuades en el projecte que apareix en l'expedient; això en el termini màxim d'un mes comptador a partir dels dies següents a l'inici i la terminació.
El beneficiari de la present autorització preceptivament ha de disposar de les llicències que per a l'execució de les obres i l'obertura de la instal·lació hagen d'atorgar les autoritats locals.
Seté: de les mesures en cas d'emergència
En els casos de fugues o danys procedents d'abocaments el titular de l'autorització queda obligat a posar en pràctica, immediatament, les actuacions i mesures necessàries perquè els danys que es produïsquen siguen mínims, preservant en tot cas la vida i la integritat de les persones, com també els béns de tercers i l'entorn natural.
En casos d'emergència, el titular de l'autorització estarà obligat igualment a informar a la Confederació Hidrogràfica del Xúquer, per iniciativa pròpia, de la situació creada per aquesta, com també les mesures adoptades per a pal·liar els seus efectes, tot això sense perjudici de la imputació de danys al domini públic hidràulic que calga.
L'incompliment del que establix el paràgraf anterior donarà lloc, i sense perjudici de la corresponent indemnització per danys causats al domini públic hidràulic, a incoar el procediment sancionador per infracció tipificada en l'art. 108-a) del text refós de la Llei d'aigües (Reial decret legislatiu 1/2001 de 20 de juliol) i en l'art. 3l6-a) del Reglament del domini públic hidràulic sancionable amb la multa corresponent, prevista en l'art. 318 de l'esmentat reglament.
Huité: del termini de vigència de l'autorització d'abocament
Respecte de les aigües residuals industrials l'autorització d'abocament tindrà un termini màxim de vigència fins a l'1 d'abril del 2007, a partir d'aquest termini el titular de l'autorització ha de justificar la inexistència d'abocament a domini públic hidràulic.
Nové: de les causes de revisió i revocació de l'autorització
- Revisió
La Confederació Hidrogràfica del Xúquer pot revisar les autoritzacions d'abocament en els casos següents:
a) Quan sobrevinguen circumstàncies que, si hagueren existit anteriorment, haurien justificat la denegació o l'atorgament en termes distints.
b) Quan es produïsca una millora en les característiques de l'abocament i així ho sol·licita l'interessat.
c) Per a adequar l'abocament a les normes i objectius de qualitat de les aigües que siguen aplicables en cada moment i, en particular, a qui per a cada riu, tram de riu, aqüífer o massa d'aigua dispose el Pla hidrològic de conca.
En casos excepcionals, per raons de sequera o en situacions hidrològiques extremes, la Confederació Hidrogràfica del Xúquer pot modificar, amb caràcter general, les condicions d'abocament a fi de garantir els objectius de qualitat.
- Revocació
Comprovat l'incompliment de les condicions de l'autorització, la Confederació Hidrogràfica del Xúquer pot realitzar les actuacions següents:
a) Incoar un procediment sancionador i de determinació del dany causat a la qualitat de les aigües.
b) Iniciar procediment de revocació de l'autorització d'abocament.
c) Declarar la caducitat de la concessió d'aigües en els casos especialment qualificats d'incompliment de les condicions o d'inexistència d'autorització, dels quals resulten danys molt greus en el domini públic hidràulic.
Les revocacions no donaran dret a indemnització.
Desé: de les obligacions complementàries del titular
1r. Queda terminantment prohibit l'abocament d'aigües residuals sense ser sotmeses prèviament al tractament previst en aquesta autorització.
2n. Aquesta autorització d'abocament s'atorga sense perjuici de tercers, deixant fora de perill el dret de propietat i d'aprofitament dels recursos hidràulics del corrent en què s'aboca, com també les condicions sanitàries i de medi ambient de l'entorn natural, etc.
3r. El titular d'aquesta autorització està obligat a canviar el punt d'abocament a requeriment de la Confederació Hidrogràfica del Xúquer, qui li indicarà prèviament, si és el cas, el nou punt d'abocament. Els costos del canvi del punt d'abocament seran a càrrec del titular del dit abocament.
4t. La revisió del condicionat exposat no donarà lloc a cap indemnització.
5é. Qualsevol modificació de les característiques de l'autorització que s'expedix requerirà l'autorització prèvia administrativa de la Confederació Hidrogràfica.
2. Protecció del sòl i de les aigües subterrànies
No es realitzarà cap abocament que puga afectar el sòl o les aigües subterrànies.
No es poden executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.
3. Procediments i mètodes de gestió de residus
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.
3.1. Gestió de residus
S'inscriu a l'empresa en el Registre General de Gestors Autoritzats de Residus de la Comunitat Valenciana amb el número de referència 508/G/RTP/CV i 108/V/RNP/CV per a les següents operacions de gestió dels residus que apareixen a continuació:
Matèries primeres de substitució
Operació de gestió segons
annex 1 de l'Ordre
MAM/304/2002 R5
Codi LER Descripció
10 13 11 Llots de terratzo
10 01 02 Cendres volants de carbó
COMBUSTIBLES DE SUBSTITUCIÓ
Operació de gestió segons
annex 1 de l'Ordre
MAM/304/2002 R1
Codi LER Descripció
14 06 03\* Altres dissolvents i barreja de dissolvents
19 02 05\* Llots de tractaments fisicoquímics que contenen substàncies perilloses
19 02 08\* Residus combustibles líquids que contenen substàncies perilloses
02 02 03 Farines càrnies
No es poden valoritzar internament (R1 i R5) altres residus diferents dels que es citen en els quadres anteriors.
La capacitat màxima de valorització per part de l'empresa es xifra en 75.000 tones anuals de combustibles líquids o pastosos de substitució (codis 141603\*, 19 02 05\* i 190208\*) i 17.000 tones anuals de farines càrnies.
La capacitat de valorització de cendres volants de carbó per part de l'empresa es xifra en aproximadament 60.000 tones anuals, i la de llots de terratzo en 5.000 tones anuals.
El percentatge de substitució energètica de la totalitat dels residus utilitzats no ha de superar el 40% del total de l'energia calorífica necessària en el procés.
Pel que fa a les farines càrnies, representen el 20% de substitució, per la qual cosa el percentatge màxim de substitució energètica total seria d'un 60%.
Per a constituir el combustible de substitució queden exclosos els residus següents:
- Residus hospitalaris, infecciosos i citostàtics.
- Residus radioactius.
- Residus explosius.
- Residus susceptibles de reaccionar i formar mescles o vapors tòxics.
- Residus amb PCB.
Als combustibles de substitució se'ls exigirà per a la seua admissió:
- una homogeneïtat que no pertorbe les condicions de combustió.
- un contingut en halògens totals (Cl) inferior al 2%.
- un contingut de metalls pesats volàtils (Cd, Hg, Tl) inferior a 100 ppm.
- un contingut de la resta de metalls pesats inferior a l'1%.
- absència de PCB (inferior a 50 ppm).
- Un contingut en fluor inferior a l'1%.
- Un contingut màxim en sofre del 6%.
Previ al consum de cada lot de residus, s'efectuarà un control d'aquests, a l'efecte de verificar l'adequació dels residus perillosos als processos autoritzats, com també de les quantitats.
Per al control de quantitats valoritzades ha de dur-se un registre amb les bàscules existents en la instal·lació a la recepció dels diferents residus, així com també es registraran les quantitats efectivament tractades en el forn de clínquer. El mencionat registre assegurarà la traçabilitat dels residus tractats com també les anàlisis del combustible líquid derivat del residu en origen, les anàlisis de les mostres de cada lot i l'anàlisi de recepció.
Cada recepció de combustibles alternatius s'acompanyarà d'una analítica on s'especifique com a mínim: densitat, poder calorífic superior (Kcal/kg), poder calorífic inferior (Kcal/kg), pH, punt d'inflamació (ºC) i halògens totals (Cl).
La instal·lació de coincineració funcionarà en les condicions següents:
- Els gasos d'incineració romandran a una temperatura mínima de 850ºC (1.100ºC si es coincineren residus perillosos que continguen més d'un 1% de substàncies organohalogenades, expressades en clor) durant almenys 2 segons.
- Els cremadors funcionaran de manera automàtica.
- El sistema funcionarà de manera que s'impedisca l'alimentació de residus al forn de forma automàtica en els casos següents:
- Durant la posada en marxa fins a aconseguir la temperatura de consigna.
- Quan no es mantinga la temperatura de consigna.
- Quan se sobrepassen els límits d'emissió.
Quant a l'alimentació del combustible alternatiu al forn, es programaran uns enclavaments que evitaran la posada en marxa o detindran de manera immediata la injecció quan les condicions de funcionament no siguen les exigides quant a les condicions d'explotació definides.
3.2. Producció de residus
S'autoritza l'empresa Cemex España, SA per a la producció dels residus perillosos següents, sempre que la seua capacitat de generació anual siga de l'ordre de magnitud que a continuació es detalla i la producció de producte acabat en les instal·lacions del centre productiu detallat en l'annex I siga de l'ordre de 3.800 tones/dia de clínquer gris i 2.410 tones/dia de clínquer blanc.El mencionat centre productiu queda inscrit en el Registre General de Productors Autoritzats de Residus de la Comunitat Valenciana amb el número de referència 293/P/RTP/CV, conforme establix l'article 46 de la Llei 10/2000, de 12 de desembre, de residus de la Comunitat Valenciana, i que ha de figurar en els documents de control i seguiment i la resta de documentació que ho necessite.
Entregarà els residus perillosos a gestors que disposen de la corresponent autorització administrativa per a la gestió d'aquests residus.
3.3. Altres residus
Els residus no perillosos s'entregaran a gestor autoritzat per a aquesta activitat.
El mencionat centre productiu està inscrit en el Registre de Residus Sanitaris o Veterinaris d'Establiments, Centres i Serveis Sanitaris i Veterinaris de la Comunitat Valenciana amb el número de referència 46/7.131.
4. Sistemes i procediments per al tractament d'emissions i residus, amb especificació de la metodologia de mesurament, la freqüència i els procediments per a avaluar els mesuraments
4.1. Control d'emissions atmosfèriques
La periodicitat mínima de control de les emissions procedents del forn quan s'utilitzen combustibles alternatius, serà:
Contaminant Període de Referència Freqüència
PARTÍCULES Diari Continu
SO2 Diari Continu
NOX Diari Continu
HCl Mostratge de 30 minuts Cada 2 mesos (1)
a 8 hores Cada 3 mesos (2)
HF Mostratge de 30 minuts Cada 2 mesos (1)
a 8 hores Cada 3 mesos (2)
COT Diari Continu
Dioxines i furans Mostratge de 6 a 8 hores Cada 2 mesos (1)
Cada 3 mesos (2)
Cd+Tl Mostratge de 30 minuts Cada 2 mesos (1)
a 8 hores Cada 3 mesos (2)
Hg Mostratge de 30 minuts Cada 2 mesos (1)
a 8 hores Cada 3 mesos (2)
Sb+As+Pb+CrCo+Cu+Mn+Ni+V Mostratge de 30 minuts Cada 2 mesos (1)
a 8 hores Cada 3 mesos (2)
CO Diari Continu
(1) Durant els primers 12 mesos de funcionament.
(2) A partir del primer any de funcionament.
La periodicitat mínima de control de les emissions per una entitat col·laboradora en matèria de qualitat ambiental en les ensacadores serà la següent, segons el cabal emés:
Cabal Periodicitat
Q >= 10.000 Nm³/h Cada 2 anys
10.000 Nm³/h > Q Cada 3 anys
La periodicitat mínima de control de les emissions per entitat col·laboradora en matèria de qualitat ambiental en la resta de focus de la planta de fabricació de ciment serà anual.
Els punts de mostratge en les ximeneres han de complir els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.
El mostratge i l'anàlisi de tots els contaminants, com també els mètodes de mesurament de referència per a calibrar els sistemes automàtics de mesurament, es realitzaran d'acord amb normes nacionals, internacionals o altres mètodes alternatius que estiguen validats o acreditats, sempre que garantisquen l'obtenció de dades de qualitat científica equivalent. S'ha de concretar el mètode de mesurament per a cada un dels paràmetres.
En la instal·lació de coincineració es realitzaran els mesuraments següents:
- Mesuraments continus de les substàncies següents: NOx, CO, partícules totals, COT i SO2.
- Almenys quatre mesuraments anuals de HF i HCl en compte de mesuraments continus, sempre que l'operador puga provar que les emissions d'aquests contaminants no poden superar els valors límit d'emissió fixats. No obstant això, durant els 12 primers mesos de funcionament, es realitzarà un mesurament almenys cada dos mesos.
- Mesuraments continus dels següents paràmetres del procés: temperatura prop de la paret interna de la cambra de combustió, concentració d'oxigen, pressió i temperatura dels gasos de fuga.
- Almenys quatre mesuraments anuals de metalls pesats, dioxines i furans, si bé, durant els 12 primers mesos de funcionament, es realitzarà un mesurament almenys cada dos mesos.
Almenys una vegada es verificaran adequadament el temps de permanència, la temperatura mínima i el contingut d'oxigen dels gasos de fuga quan es pose en funcionament la instal·lació d'incineració o coincineració i en les condicions més desfavorables de funcionament.
Ha de presentar un estudi que permeta seleccionar un emplaçament, segons els resultats, per a un sistema de control en continu de la qualitat de l'aire en l'entorn de la indústria que controle els paràmetres indicats en el Reial decret 1073/2002, de 18 d'octubre, per mitjà d'almenys una estació automàtica de qualitat de l'aire. Aquesta estació automàtica de qualitat de l'aire que ha de ser instal·lada per l'empresa, ha de posseir un sistema d'adquisició de dades compatibles amb la Xarxa Valenciana de Vigilància i Control de la Qualitat de l'Aire i capacitat d'interconnexió amb aquesta, i ha de mesurar partícules en continu, PM10 diari i PM²,5, SO2, NOx, O3 i CO. Aquesta estació ha d'entrar en funcionament en el termini d'un any des de la concessió d'aquesta autorització.
Ha d'elaborar i remetre un informe anual sobre el funcionament i el seguiment de la instal·lació, en el qual es donarà compte, almenys, de la marxa del procés i de les emissions a l'atmosfera o a les aigües, comparades amb els nivells d'emissió regulats en aquesta resolució.
Ha de notificar a la Direcció General de Qualitat Ambiental, una vegada a l'any, les dades sobre les emissions de la instal·lació, per mitjà del Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol del 2000.
4.2. Control de residus
Els residus poden ser emmagatzemats durant un període igual o inferior a sis mesos, en el cas de perillosos, i inferior a dos anys en el cas de no perillosos, després del qual han de ser entregats a gestor autoritzat. Aquest emmagatzemament temporal de residus perillosos ha d'estar convenientment senyalitzat i es realitzarà en un lloc amb teulada, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzemament ha d'estar inclosa en el sistema general de protecció contra incendis de la indústria.
Per a l'emmagatzemament de residus líquids o que pel seu alt contingut líquid puguen generar abocaments, es comptarà amb cubetes o recipients de recollida de possibles vessaments, que han de tindre com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, supose augment de la perillositat o dificulte la seua gestió.
Es comptarà amb l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós.
L'envasament i l'etiquetatge dels residus serà d'acord amb el que han exposat els articles 13 i 14 del Reial decret 833/1988, reglament de residus tòxics i perillosos. Així mateix disposarà d'un registre on conste la quantitat, naturalesa, identificació, origen i data de generació i entrega a gestor autoritzat, així com el número de document de control i seguiment utilitzat, si és el cas, i el gestor a qui s'entrega el residu.
El trasllat dels residus s'efectuarà amb vehicles inscrits en el Registre de Transportistes de Residus Perillosos de la Conselleria de Territori i Habitatge i de conformitat amb la normativa sectorial de transport de mercaderies perilloses per carretera.
Ha d'establir-se un pla d'emergència interior de les instal·lacions dedicades a residus perillosos, que ha de mantindre's mentre es realitzen les operacions de gestió. Com a responsable de les instal·lacions de tractament de residus perillosos per a les relacions amb l'administració figura el Sr. José Ricardo García Aleix, enginyer de Camins, Canals i Ports.
L'empresa està obligada a portar un registre documental dels residus que gestionarà, en el qual figure quantitat, naturalesa, origen, destinació, freqüència de recollida i mitjà de transport dels residus. Aquest registre estarà a disposició de les administracions competents que així ho requerisquen.
Cada quatre anys s'ha d'elaborar un pla de prevenció i reducció de residus perillosos que es presentarà en la Direcció General de Qualitat Ambiental.
Anualment emplenarà la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En aquesta declaració s'especificarà l'origen i la quantitat dels residus produïts, la destinació donada a cada un d'ells i la llista dels que es troben emmagatzemats temporalment, així com les incidències rellevants que s'hagen pogut produir, tot això relatiu a l'any objecte de la declaració.
Així mateix, emplenarà la memòria anual de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En aquesta memòria s'especificarà l'origen i la quantitat dels residus gestionats, característiques de l'emmagatzemament previ a la seua gestió, quantitat i naturalesa dels residus resultants del procés, així com les incidències rellevants que s'hagen pogut produir, tot això relatiu a l'any de la declaració.
4.3. Control de soroll
Respecte al nivell de sorolls transmesos a l'exterior ha de complir-se el que establix la Llei 7/2002, de 3 de desembre, de la Generalitat Valenciana de protecció contra la contaminació acústica.
S'han de realitzar periòdicament auditories acústiques, a fi de comprovar que no se superen els nivells sonors en els punts on se situa el receptor més pròxim, és a dir, en el perímetre de la instal·lació. Per a això es realitzaran mesures del nivell de soroll en un nombre de punts representatius del perímetre, tant amb l'activitat en funcionament com parada (nivell de fons). Ha de presentar una auditoria acústica en el termini de tres mesos a partir de l'autorització de les instal·lacions i repetir-la de forma periòdica almenys cada cinc anys, d'acord amb l'article 37 de la dita llei i el Decret 266/2004, de 3 de desembre, del Consell de la Generalitat per una entitat col·laboradora en matèria de qualitat ambiental per al camp de la contaminació acústica.
El titular ha de disposar del llibre de control, que estarà constituït pels certificats dels resultats obtinguts de les auditories acústiques, i dels informes complets d'aquestes.
5. Mesures que s'han d'adoptar en situacions diferents de les normals que puguen afectar el medi ambient
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.
Així mateix, quan es determine el cessament d'alguna de les unitats, es desmantellaran les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.
6. Declaració d'impacte ambiental
Es compliran les condicions establides en la Declaració d'impacte ambiental emesa per la Direcció General de Gestió del Medi Natural de data 7 de novembre del 2005, que s'adjunta en l'annex II de la present resolució.
7. Altres condicions
En el que no s'ha indicat anteriorment, la instal·lació ha d'adequar-se al que establix el Reial decret 653/2003, de 30 de maig, sobre incineració de residus.
Cal ajustar-se al que disposa el Reial decret 865/2003, de 4 de juliol, pel qual s'establixen els criteris higienicosanitaris per a la prevenció i el control de la legionel·losi.
Ha de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desenvolupa el Reglament per al desenvolupament de l'esmentada llei.
Ha de remetre abans del 19 de gener de 2007 a la Direcció General de Qualitat Ambiental l'informe de situació del sòl especificat en el Reial decret 9/2005, de 14 de gener, pel qual s'establix la llista d'activitats potencialment contaminants del sòl i els criteris i estàndards per a la declaració de sòls contaminats.
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.
Es compliran totes les disposicions aplicables per a garantir la seguretat, la salut de les persones i el medi ambient.
Es comprovarà en el control inicial que s'han realitzat les mesures previstes en el projecte.
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.
Tercer. En relació amb el certificat d'adequació del projecte i la seua ampliació, el titular donarà compte de l'adaptació i les ampliacions de l'activitat i de les instal·lacions a la Direcció General de Qualitat Ambiental a l'efecte del reconeixement corresponent, presentant-se prèviament un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisis i comprovacions amb resultat satisfactori, que es determinen en l'esmentat projecte, en els seus reformats o en les normatives que siguen aplicables, com també aquells altres certificats previstos en les disposicions que s'hagen integrat.
Quart. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental de la Conselleria de Territori i Habitatge.
Cinqué. L'Administració deixarà sense efecte la present resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.
Sisé. El titular de les instal·lacions objecte de la present resolució, a més de les obligacions que amb caràcter general establix la Llei 16/2002, ha de:
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.
2. Comunicar a la Direcció General de Qualitat Ambiental qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.
3. Prestar l'assistència i la col·laboració necessàries als qui realitzen les actuacions de vigilància, inspecció i control.
Seté. Constituïx requisit necessari per a l'exercici de l'activitat de gestió de residus perillosos, la presentació de la següent documentació davant de la Direcció General de Qualitat Ambiental de la Conselleria de Territori i Habitatge, que ha de ser acceptada documentalment:
1. Carta de pagament acreditativa d'una fiança estimada de 20.981,60 euros, import del 5 per 100 del pressupost de les obres projectades per a les instal·lacions de gestió de residus perillosos, constituïda en qualsevol de les formes establides en l'article 28 del Reial decret 833/1988, de 20 de juliol, davant de la Direcció Territorial d'Economia, Hisenda i Ocupació, a fi de respondre del compliment de totes les obligacions que, davant de l'administració, es deriven de l'exercici de les operacions de gestió de residus perillosos, d'acord amb l'article 27 del citat Reial decret.
2. Pòlissa acreditativa de la subscripció d'una assegurança de responsabilitat civil en els termes de l'article 6 del Reial decret 833/1988, de 20 de juliol, amb un capital mínim assegurat de 3.000.000,00 euros. Juntament amb la pòlissa de l'assegurança de responsabilitat civil, figurarà un certificat de la companyia asseguradora que acredite per a les operacions de gestió de residus perillosos, la constitució de l'assegurança en el capital mínim indicat.
Huité. Amb la concessió d'aquesta autorització queden sense efecte anteriors autoritzacions concedides a aquesta instal·lació en matèria de producció i gestió de residus.
Nové. En tot el no especificat en aquesta resolució, cal ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, així com qualsevol altra que puga dictar l'administració en l'exercici de l'activitat en matèria de protecció ambiental.
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de Territori i Medi Ambient de la Conselleria de Territori i Habitatge en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
València, 22 de novembre de 2006.- El director general de Qualitat Ambiental: Jorge Lamparero Lázaro
ANNEX I
Descripció del projecte
CEMEX ESPAÑA, SA desitja modificar les línies de producció de clínquer gris i blanc, en el centre de producció de ciment que posseïx a Buñol.
Quant a les modificacions que s'han d'introduir en la línia de clínquer gris, el forn compta amb una capacitat autoritzada de 2.500 t/dia (correspon a una llicència municipal de 2 de gener de 1974 per a 825.000 t/any); es pretén substituir l'actual refrigerador de satèl·lits per un de graella, millorant el seu rendiment tèrmic, de manera que augmente la capacitat de producció a 3.800 t/dia. Així mateix se substituirà part del seu combustible tradicional utilitzat en el forn de clínquer, per combustible formulat a base de residus líquids.
Quant a les modificacions que s'han d'introduir en la línia de clínquer blanc, la línia de producció disposa d'un forn Lepol II parat, que es vol posar en funcionament, mantenint l'operativitat del forn Lepol I. La línia de fabricació actualment parada, amb una capacitat nominal de 1.000 t/dia se pretén modificar per a augmentar la seua capacitat a 1.700 t/dia i canviar l'electrofiltre. Les capacitats dels forns de blanc corresponen a llicència municipal per a 70.000 t/any en dos forns de data 20 d'octubre de 1973.
L'ampliació de la línia suposarà la incorporació de l'última tecnologia en la torre d'intercanvi amb calcinador, refrigeradora de clínquer, mòlta de ciment i mòlta de carbó de coc, equips i instal·lacions elèctriques de comandament i la instal·lació de nous filtres.
La capacitat de producció actual autoritzada d'acord amb les llicències municipals que es disposen i la que pretén aconseguir-se amb l'ampliació són les següents:
Producció Autoritzada Producció amb
de Clínquer en T/dia l'ampliació en T/dia
Línia DOPOL 2.500 3.800
Línia LEPOL I 1.100 710
Línia LEPOL II 1.100 1.700
El procés comença amb la mòlta, homogeneïtzació i emmagatzematge de la matèria primera, abans de portar-la al forn per a la formació de clínquer treballant a una temperatura d'entre 1.400 i 1.500 ºC. El clínquer obtingut es refreda abans de mesclar-lo amb guix i altres additius per a formar el tipus i la qualitat de ciment desitjat.
Els combustible empleat en el procés són fuel i coc de petroli. El fuel només s'utilitza en les enceses del forn.
Per a impedir l'emissió de pols a l'ambient, totes les màquines treballen en depressió. Els principals focus emissors de pols utilitzen distints sistemes captadors de pols, com filtres de mànegues i electrofiltres.
Les aigües residuals sanitàries aboquen al col·lector municipal.
ANNEX II
Condicionat de la declaració d'impacte ambiental
1) Respecte a l'afecció que sobre els recursos naturals suposen
- Les activitats extractives necessàries per a obtindre les matèries primeres que posteriorment s'utilitzaran en la planta de Buñol de CEMEX ESPAÑA, SA, d'acord a l'article 12 de la Llei 16/2002 han de ser valorades juntament amb la resta de recursos naturals, matèries primeres i auxiliars. En tot cas, les diverses pedreres de les quals es nodrisca la planta objecte d'autorització ambiental integrada, han de comptar amb tots els permisos i autoritzacions sectorials legalment establides.
2) Quant a la gestió i la generació de residus
- El procés dut a terme en la instal·lació ha de sotmetre's al règim d'autorització administrativa regulat en la normativa de residus (Llei 10/1998, de residus i Llei 10/2000, de residus de la Comunitat Valenciana).
- Control de combustible RECITERMIA, d'acord amb el que establixen els articles 6 i 7 del Reial decret 653/2003, sobre incineració de residus.
- L'oli usat dels sistemes de lubricació, els possibles vessaments, filtres, bateries usades, envasos buits, i en general qualsevol altra substància que puga ser catalogada com a residu tòxic i perillós, seran adequadament emmagatzemats, etiquetats i entregats a gestor autoritzat, segons la Llei 10/2000, de 12 de desembre, de residus. L'empresa ha d'actualitzar en el Registre de Productors de Residus els nous volums de residus que es produïsquen.
- Quant a la zona d'emmagatzemament de residus perillosos, es tractarà d'una zona amb paviment impermeable, coberta, ventilada, amb sistemes que permeten la retenció i la recollida d'abocaments accidentals, i de fàcil accés de manera que es minimitze el risc d'accidents en la càrrega/descàrrega dels diversos residus. Per a l'emmagatzemament de residus líquids o que pel seu alt contingut líquid puguen generar abocaments es comptarà amb cubetes o sistema de recollida que garantisquen el confinament i la posterior recollida dels possibles vessaments. Cada cubeta o recipient de recollida de vessaments accidentals ha de tindre com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals en cas de vessament supose augment de la perillositat o en dificulten la gestió.
3) Quant a les emissions atmosfèriques
- Els mesuraments i els valors límit d'emissió provinents dels focus emissors localitzats, quan provinguen de forns que utilitzen combustibles fabricats a partir de residus, es regiran pel que disposa el Reial decret 653/2003, de 30 de maig, sobre incineració de residus.
- Els mesuraments i els valors límit d'emissió provinents de focus emissors localitzats, quan provinguen de forns que utilitzen combustibles de coc de petroli, es regiran pel que disposa el Reial decret 833/1975, de 6 de febrer, pel qual es desenvolupa la Llei 38/1972, de protecció de l'ambient atmosfèric.
- L'activitat ha de disposar d'un llibre de registre per cada un dels focus emissors de contaminants (per cada ximenera) segons el model que apareix en l'annex lV de l'Ordre de 18 d'octubre de 1976 sobre prevenció i correcció de la contaminació industrial de l'atmosfera, on han d'anotar-se tots els mesuraments periòdics d'autocontrol de les emissions a l'atmosfera. Així mateix han de presentar correctament emplenada l'adaptació de l'enquesta que apareix en l'annex V de la mencionada ordre.
- Les ximeneres d'emissió de contaminants han de disposar d'orificis que possibiliten la presa de mostres dels paràmetres contaminants en l'emissió i ha de tindre accessibilitat a aquests per mitjà d'una estructura fixa, segons s'indica en l'esmentada Ordre de 18 d'octubre de 1976.
- En els llocs en què existisquen emissions difuses provinents d'emmagatzemament, manipulació i transport de matèries primeres pulverulentes es duran a terme mesures efectives per a la seua correcció.
- Les emissions de partícules en les refrigeradores de clínquer, matxucadores, molins, transportadores i ensacadores, es regiran pel que disposa el Reial decret 833/1975, de 6 de febrer.
- Els efectes produïts per emissió de contaminants a l'atmosfera, derivats de l'activitat avaluada, en cap cas ha de sobrepassar els valors límit que en termes d'immissió establix el Reial decret 1073/2002, de 18 d'octubre, sobre avaluació i gestió de la qualitat de l'aire ambient en relació amb el diòxid de sofre, diòxid de nitrogen, òxids de nitrogen, partícules, plom, benzé i monòxid de carboni.
4) Respecte a la potencial contaminació del sòl i aigües subterrànies:
- No es realitzarà cap abocament que puga afectar el sòl o les aigües subterrànies.
- No es poden efectuar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.
- Tant per a la xarxa de drenatge d'aigües pluvials com per a la xarxa de col·lectors d'aigües residuals d'ús domèstic s'ha de disposar de l'informe favorable de l'organisme de conca competent.
5) Els resultats del Programa de vigilància ambiental determinaran si s'han d'implementar les mesures correctores adoptades per a previndre la contaminació acústica. En tot cas, es complirà el que establix el títol lV, capítol ll Condicions acústiques de les activitats comercials, industrials i de serveis i en el títol ll, capítol ll Nivells de pertorbació, de la Llei 7/2002, de 3 de desembre, de la Generalitat Valenciana, de protecció contra la contaminació acústica.
6) Quant al Programa de vigilància ambiental, aquest s'implementarà amb:
- La periodicitat de la mesura de les emissions de contaminants atmosfèrics en els focus que utilitzen combustibles procedents de residus líquids, estarà d'acord amb el que establix el Reial decret 653/2003, de 30 de maig, sobre incineració de residus i el que establix l'autorització Integral.
- La periodicitat de la mesura de les emissions de contaminants atmosfèrics en els focus que utilitzen coc de petroli, estarà d'acord amb el que establix el Decret 833/75, de 6 de febrer, que desenvolupa la Llei 38/1972, de protecció de l'ambient atmosfèric.
- Mesuraments del soroll ambiental en la parcel·la de l'activitat i en l'interior d'habitatges o instal·lacions pròximes, o limítrofs realitzades per una entitat col·laboradora de l'administració o organisme de control autoritzat a la posada en marxa i cada tres anys. Els mesuraments es realitzaran en els llocs explícitament citats en la normativa respecte d'això (s'elaborarà un informe en què conste el tipus d'aparell amb què s'han realitzat els mesuraments, tenint en compte el soroll de fons, el període de mesura i assenyalant si complix la normativa vigent).
- Mesuraments del soroll ambiental en la parcel·la de l'activitat realitzats per un centre qualificat o per la mateixa empresa una vegada cada any, a fi de comprovar el manteniment de les condicions acústiques de l'entorn.
- El Programa de vigilància ambiental de les emissions a l'atmosfera ha de realitzar-se en tots i cada un dels focus susceptibles de produir contaminació tant per partícules i gasos com per pols.
7) Qualsevol modificació o ampliació del projecte presentat, com també si es detecta algun impacte ambiental no previst en l'Estudi d'impacte ambiental, han de ser comunicats a la Conselleria de Territori i Habitatge, Direcció General de Gestió del Medi Natural, que establirà si cal l'aplicació de noves mesures correctores.
8) Cal ajustar-se a qualsevol altra condició de caràcter ambiental que establisca en el seu moment la Direcció General de Qualitat Ambiental a través de les preceptives autoritzacions administratives, i altres condicionants ambientals que s'establisquen a través de les autoritzacions sectorials que siguen d'aplicació, com pot ser l'autorització ambiental integrada.